Papersnake/gushiwen huggingface dataset:
憩淮上观公法堂
孟郊（唐代）

动觉日月短，静知时岁长。自悲道路人，暂宿空闲堂。

孤烛让清昼，纱巾敛辉光。高僧积素行，事外无刚强。

我有岩下桂，愿为炉中香。不惜青翠姿，为君扬芬芳。

淮水色不污，汴流徒浑黄。且将琉璃意，净缀芙蓉章。

明日还独行，羁愁来旧肠。
书与士瞻上人十首
仇远（元代）

我本迂疏落拓人，满头霜雪满怀春。
登山有屐身恒健，挂壁无弦趣更真。
往岁郊官殊漫浪，老来学佛离贪嗔。
却怜卫鹤齐鸡辈，空费心机不庇身。
杜鹃
李新（宋代）

终日欲归去，蹉跎空岁华。
只知催客泪，何处是君家。
寄子他巢稳，颁春故国赊。
林梢啼不尽，流恨入山花。
句
杜荀鹤（唐代）

千嶂雪消溪影绿，几家梅绽酒波清。风拂乱灯山磬曙，露沾仙杏石坛春。
有客
张九成（宋代）

春雨止复作，闭门无与居。
童奴告予言，有客叩吾庐。
束带出见之，欣然一丈夫。
手携一尊酒，辞气何晏如。
谓言久闻名，曾未瞻簪裾。
天寒宜饮酒，一杯聊以娱。
盘飧亦草草，蔬果间溪鱼。
颜色温胜玉，言谈贯如珠。
岂期有道者，而来警我愚。
酒酣意两适，心閒乐有余。
四海元有人，君勿轻荒区。
绝句
蒋师轼（清代）

茅茨俯流水，寒筱摇烟霏。牧笛下前径，一双鱼翠飞。
挽汝南袁君 其三
何梦桂（宋代）

桐木山西送落晖，百年耆旧数他谁。畏途几历青泥险，往事惟馀白发知。

今代衣冠遗此老，前朝簪笏付吾儿。明朝归葬西邙路，五世哀思百尺碑。
和谈校书秋夜感怀呈朝中亲友
白居易（唐代）

遥夜凉风楚客悲，清砧繁漏月高时。秋霜似鬓年空长，
春草如袍位尚卑。词赋擅名来已久，烟霄得路去何迟。
汉庭卿相皆知己，不荐扬雄欲荐谁。
秋凉怀归三首
董嗣杲（宋代）

清幽自足倚绳床，雨过浮云敛八荒。
雄郭西风鸣夜籁，太虚凉夜泻秋光。
槐花缀粉粘苔砌，桂子飘香入草堂。
倦卧不知身是客，残灯欲灭泣寒螀。
佥判丈两赐新字韵诗因次韵兼简文显
赵蕃（宋代）

连朝枉诗句，俊逸且清新。
叹我徒劳思，知公固绝人。
林园能数驾，风雨未妨辰。
作底周夫子，关门懒似真。
雨霖铃 春感
陈祖绶（清代）

啼声悲切。是羁栖雁，带雨寻歇。园林未识谁主，鹓俦鹤侣，翻轻离别。

曙后星明，怎不见钟动金阙。只剩有、牧唱椎讴，隐隐青山楚云阔。

繁华六代空提说。叹古时、霸气全销灭。铜人高掌何处，仙乐里、一场花月。

粥鼓饧箫，闲过清明，百六时节。那知道、风簸黄沙，又听胡笳咽。
幽州别阴长河行先
张说（唐代）

惠好交情重，辛勤世事多。荆南久为别，蓟北远来过。

寄目云中鸟，留欢酒上歌。影移春复间，迟暮两如何。
和陶 其三
黄文雷（宋代）

黄河一再清，似是上古时。风雅久已降，后来无文辞。

清风日沦落，世道皆如兹。工华不工实，此话我所疑。

文章有心印，昔人端不欺。但恨智者少，吾亦少卑之。
湘妃怨·金卮满劝莫推辞
马致远（元代）

金卮满劝莫推辞，已是黄柑紫蟹时。鸳鸯不管伤心事，便白头湖上死。爱园林一抹胭脂，霜落在丹枫上，水飘着红叶儿。风流煞带酒的西施。
寄刘逸士
尚颜（唐代）

无愁无累者，偶向市朝游。此后乘孤艇，依前入乱流。

高眠歌圣日，下钓坐清秋。道不离方寸，而能混俗求。
送泉州积善专使
释慧空（宋代）

积善山中僧，有胆如天大。敢持居士书，来觅空上座。

跨门不肯休，著了方知道。归语晋江人，大虫裹纸帽。
句
李畋（宋代）

红沽村落酒，肥鱠海乡鱼。
晦日宴游
杜审言（唐代）

日晦随蓂荚，春情著杏花。解绅宜就水，张幕会连沙。

歌管风轻度，池台日半斜。更看金谷骑，争向石崇家。
春日即事
耿湋（唐代）

芳菲那变易，年鬓自蹉跎。室与千峰对，门唯二仲过。

宦情知己少，生事托人多。草色微风长，莺声细雨和。

几时犹滞拙，终日望恩波。纵欲论相报，无如漂母何。
合宫歌（皇佑二年飨明堂）
赵祯（宋代）

缵重明。端拱保凝命。广大孝休德，永锡四海有庆。觚坛寓礼正典名。幔室雅奏，彩仗崇制定。五位仿古甚盛。蒿宫光符辰星。高秋嘉时款芎灵。交累圣。上下来顾，寅畏歆纯诚。三阶平。金气肃，转和景。翠葆御双观，异风兑泽布令。脂茶划荡墨索清。远迩响附，动植咸遂性。表里穆悦，庶政醇醲，熙然胥庭。唐舜华封祝，如南山寿永。愿今广怀宁延，昌基扃。
精卫操
胡奎（元代）

石磊磊，海茫茫。白石不可烂，海尘何日黄。嗟哉精卫尔勿伤，昨日麻姑过东海，蓬莱弱水又生桑。
次韵送刘左史去国
项安世（宋代）

手把东溪处士书，攲眠湖上小僧庐。生憎人作侍臣看，自喜身僧客子如。

去国祗堪千古重，看囊那得一钱馀。二年两过刘郎洑，应为家林又少除。
又上梁丞相寿口号十首 其五
许及之（宋代）

天数已周花甲子，中原合见汉威仪。极知庙略归樽俎，倚看元勋上鼎彝。
春秋战国门。章子
周昙（唐代）

在家能子必能臣，齐将功成以孝闻。

改葬义无欺死父，临戎安肯背生君。
次韵 其五
韩淲（宋代）

太湖渺渺浸苏台，云白天青万里开。莫道吴中非乐土，南人多是北人来。
无题六首 其六
王希玉（清代）

平生伉俪兼师友，学术英伦世界先。始识造端夫妇论，鸢飞鱼界自由诠。

切磋道义兹无望，宝爱悲伤讵有年。若就国情衡损益，不徒遗恨抱终天。
阆州东园十咏·四照亭
文同（宋代）

画箔褰何碍，珍丛发已圆。
愿公皆遍赏，莫为一隅偏。
道中即事
方岳（宋代）

冲雨冲风莫管渠，晨炊蓐食便巾车。
能无几日到茅舍，睡到日高相折除。
次忠子韵二首 其一
释德洪（宋代）

湘云刺世眼，独可著闲踪。鸥迥千寻雨，江寒一再风。

旋钻新火后，初脱夹衣重。坐客经年别，兰芽茁旧丛。
天津新居成谢府尹王君贶尚书
邵雍（宋代）

嘉祐壬寅岁，新巢始孱功。仍分道德里，更近帝王宫。

槛仰端门峻，轩迎两观雄。窗虚响瀍涧，台迥璨伊嵩。

好景尤难得，昌辰岂易逢。无才济天下，有分乐年丰。

水竹腹心里，莺花渊薮中。老莱欢不已，靖节兴何穷。

啸傲陪真侣，经营贺府公。丹诚徒自写，匪报是恩隆。
满江红·丹桂重开
吴潜（宋代）

丹桂重开，向此际、十分香足。最好处，云为莫护，雨为膏沐。树杪层层如宝盖，枝头点点犹金粟。算人间、天上更无花，风流独。

玉坛畔，仙娥簇。玉梁上，仙翁掬。叹吾今老矣，两难追逐。休把淹留成感慨，时闲赏玩时闲福。怕今宵、芳景便凋零，高烧烛。
高宗皇帝挽祠三首
韩彦质（宋代）

大历开真主，群雄控六飞。
山河千载业，天地一戎衣。
复古边疆定，销兵圣母归。
依然兴礼乐，文武遍郊畿。
自述
文天祥（宋代）

赤舄登黄道，朱旗上紫垣。
有心扶日月，无力报乾坤。
往事飞鸿渺，新愁落照昏。
千年沧海上，精卫是吾魂。
送新四川茶马
度正（宋代）

庆元二年春，有诏来自东。
曰东川漕臣，忧国尽变通。
东川十五郡，连年岁不丰。
国计仅以足，民力几穷空。
赖兹经纶手，调护遂奏功。
曰维榷牧司，有言惊圣聪。
咨尔予漕臣，佥言尔惟忠。
往哉其抚事，惟和惟其中。
蜀人闻天书，喜气如春风。
窃思斟酌权，大概不可穷。
在昔元佑间，委付失狂童。
苞苴肆分行，锥刀到心胸。
小苏抗章论，大苏以诗攻。
至今百世下，得失烂如烘。
明公冰霜姿，材业尤雄雄。
剸割一指间，妙用付天工。
鸟兽虽无知，好恶人则同。
觌德自来驯，遇暴辄兴戎。
从兹三边人，稽首不敢凶。
蜀人愿公留，天子将思公。
谓公曰还归，其以来年冬。
空囊
郭祥正（宋代）

床有牛衣卧，厨供石髓餐。此身知是幻，卒岁不为难。

冰合潜蛟冷，云深病鹤寒。青钱无得选，空挂一囊看。
山中五咏·远山
皇甫冉（唐代）

少室尽西峰，鸣皋隐南面。柴门纵复关，终日窗中见。
艮岳百咏 栈路
李质（唐代）

六丁开处只通秦，此地天临万国春。驻跸有时思叱驭，服劳王事爱忠臣。
宦海
仇远（元代）

黄帽棕鞋隐者便，青衫槐笏我家传。
一生碌碌空多事，六袠家家欠二年。
安乐窝中閒有味，温柔乡里老无缘。
浮沉宦海终非愿，早葺山南屋数椽。
生涯
陆游（宋代）

残年端有几，寂寞寄沧洲。
鸟宿千林暮，虫鸣四壁秋。
风廊动碪杵，月垄把鉏耰。
衣食随宜具，何心复浪求。
晏公挽词三首 其二
刘敞（宋代）

简易能容士，精诚乐与贤。如何五湖上，非复赤松年。

几几空遗舄，悠悠不问天。独应春辍相，令望故依然。
暮春泛西湖次口号韵呈程待制十首
陈造（宋代）

老来已谢著书忙，但向清游访睡乡。
寄语深师与包叟，可无客枕假云堂。
重题别东楼
白居易（唐代）

东楼胜事我偏知，气象多随昏旦移。湖卷衣裳白重叠，

山张屏障绿参差。海仙楼塔晴方出，江女笙箫夜始吹。

春雨星攒寻蟹火，秋风霞飐弄涛旗。宴宜云髻新梳后，

曲爱霓裳未拍时。太守三年嘲不尽，郡斋空作百篇诗。
望瀛台春望
边元勋（金朝）

晴云如困柳如痴，丹杏开残碧草齐。一派望瀛台下水，煖风迟日浴凫鹥。
冬暮
陆游（宋代）

晓角昏钟为底忙？岂容老子更禁当。
乘除富贵惟身健，补贴光阴有夜长。
临水小轩初见月，满庭残叶不禁霜。
巴江尺素合时到，剩著新诗寄断肠！
同赋梅花十二题·风前
王铚（宋代）

清香自满不因风，花气迷人处处同。
祗与吹开又吹落，春愁已在笛声中。
饯永丰易丞赴庾檄
徐元杰（宋代）

世道圆通更直方，松阴庭院亦声光。
眼明英簜公题品，身入芙蓉婉赞襄。
田里叹愁从此达，公私幽枉待君扬。
更烦好干东君造，一道奸贪凛雪霜。
和任宰元绍见寄十首以归来问信湖山抚摩松菊
吴芾（宋代）

开门无一事，终日饱看山。
石罅鸣流水，翻惊响佩环。
送萧监丞浚宰临邑
梅尧臣（宋代）

羡君先拜邑，残腊见登车。
远驿寒云重，长郊积雪余。
行当勤民稼，始信带经锄。
还到济南日，应传古尚书。
玉楼春
陈允平（宋代）

万花丛底曾抬目。淡雅梳妆娇已足。夜来鹦鹉梦中人，春去琵琶江上曲。

双鸾碧重钗头玉。裙曳湘罗浮浅绿。东风一醉买蛾眉，为拚明珠三万斛。
瓶中淮阳红牡丹落尽有叹三首
杨万里（宋代）

只愁风雨妒花枝，翦入瓷瓶养却伊。
更下重帘深闭合，忽然花落又关谁。
养蚕行
姚寅（宋代）

南村老婆头欲雪，晓傍墙阴采桑叶。
我行其野偶见之，度问春蚕休日结。
老婆敛手复低眉，未足四眠那知得。
自从纸上扫青子，朝夕餧饲如婴儿。
只今上筐十日许，食叶如风响如雨。
夜深人静不敢眠，自绕休头逐饥鼠。
又闻野崇能相侵，典衣买纸烧蚕神。
一家心在阴雨里，只恐叶湿缲难匀。
明朝满簇收银蚕，轧轧车声快如剪，
小姑促汤娘剥纰，嬉嬉始觉双眉展。
缲成折雪不敢闲，锦上织成双凤团。
天寒尺寸不得著，尽与乃翁输县官。
君不见长安女儿嫩如水，十指不动衣罗绮。
我曹辛苦徒尔耳，依旧绩麻冬日里。
卧疴
罗与之（宋代）

六尘缘影政堪嗟，二竖乘虚势益加。
忆昔鼻头能出火，即今眼益已生花。
妇言伐性多因酒，医戒伤生少试茶。
悟罢本来安得病，角弓谁使认为蛇。
昆明池乐歌二首 其二
甘立（元代）

博望封侯万里还，血流青海骨如山。将军新赐楼船印，锦缆牙樯杳霭间。
初伏避暑
韩琦（宋代）

四序推迁理亦常，其间天意或难详。将令炎暑收残虐，何使清商预伏藏。

几日西风来拂衽，昔时中冀盛飞觞。无辞剩引南燕酌，盐叠冰峰合坐凉。
赠蒋四公新造官衙志喜
王应斗（明代）

谁将传舍等家谋，壮矣新裁世罕俦。阶下日勤千甓动，杖头无用百钱留。

未烦公帑支群力，更喜卑僚树远猷。大地只今须拮据，庙谟还拟借君筹。
县斋读书
韩愈（唐代）

出宰山水县，读书松桂林。萧条捐末事，邂逅得初心。
哀狖醒俗捐，清泉洁尘襟。诗成有共赋，酒熟无孤斟。
青竹时默钓，白云日幽寻。南方本多毒，北客恒惧侵。
谪谴甘自守，滞留愧难任。投章类缟带，伫答逾兼金。
送杨元光随编修李秀才出守衡阳
程公许（宋代）

君家屋近我先茔，累世交游意气样。
梦断金梯山下路，欲谈往事恐伤神。
送汇木庵归姑苏
南洲法师（明代）

几年漫浪阖闾城，与子追游杖屦轻。
烟草鹿台寻古迹，水云鸥屦结闲盟。
江山已入韦郎句，齿发徒伤白傅情。
相送长洲天际路，画船茶灶忆春行。
思乡味戏成
郑清之（宋代）

隔篱野圈㹀眠犊，带雨村舂鸡唤雏。旋熟黄粱留客住，满篘白酒倩人沽。

未谙旅况三分在，早觉藜肠一半枯。寄语吾乡谱鲜子，莫教辜负脆皮鲈。
和夏日国清塘泛舟
郑伯玉（宋代）

三篙摇漾綵帆轻，胜赏宁辞远郡城。水满人如天上坐，波澄舟郡镜中行。

都无暑气侵衣袖，时有荷香入酒觥。野老岸前争拥看，知公威霁不喧惊。
山寺听雨
刘翼（宋代）

问道论诗也一宗，烧柴煨芋佛家风。
要知真乐人间少，听雨空山破寺中。
送萧颖士
邬载（唐代）

策名十二载，独立先斯文。迩来及门者，半已升青云。

青云岂无姿，黄鹄素不群。一辞芸香吏，几岁沧江濆。

散职既不羁，天听亦昭闻。虽承急贤诏，未谒陶唐君。

薄俸还自急，此言那足云。和风媚东郊，时物滋南薰。

蕙草正可摘，豫章犹未分。宗师忽千里，使我心氛氲。
元夜命酌终南山水天炼师于海珠信宿赋此 其二
梁绍裘（明代）

自性本来无执著，为仙为释更为儒。乍看卓锡依珠寺，须信栖神上玉都。

苦海波涛原浩浩，觉城色相本无无。大千世界河沙数，尽入如来一黍珠。
初见白发慨然感一
司马光（宋代）

万物壮必老，性理之自然。
我年垂四十，安得无华颠。
所悲道业寡，汩没无它贤。
深惧岁朋颓，宿心空弃捐。
视此足自儆，拔之乃违天。
留为鉴中铭，晨夕思乾乾。
晚江即事
李鸿章（清代）

山气濛濛带雨昏，江潮滚滚挟雷奔。估樯簇笋滩头聚，野市编茅劫后存。

愁似云痕浓不减，寒凭酒力醉难温。却怜渔艇全家住，一叶凌波笑语喧。
次德裕饷人参韵
周孚（宋代）

参墟有神草，饱历雪霜寒。黄鹄何缘致，玄珠欲报难。

仍烦一藜杖，来对两蒲团。卧病干戈里，劳君为控抟。
偈六十三首
释道宁（宋代）

空空至理，杳绝纤埃。
功勋不到，妙叶难该。
不落是非中，有无争敢和。
何劳指註，便请承当。
过后追风，徒夸好手。
溧阳唐兴寺观蔷薇花，同诸公饯陈明府
孟郊（唐代）

忽惊红琉璃，千艳万艳开。佛火不烧物，净香空徘徊。

花下印文字，林间咏觞杯。群官饯宰官，此地车马来。
寄赠泉石使李元直入觐
范成大（宋代）

汉图昔中天，百六启真主。
当时邓高密，徒步赴光武。
诸公上云邓，一叶渺湘浦。
声名三十年，玉气贯晴宇。
向来宣室问，天语道旧故。
不图太平日，复见起兵簿。
双旌奠侯服，三节临江浒。
垂欲大用公，少驻议圜府。
人言山泽官，底用庙廊具？
果闻一乘传，已踵追锋去。
翔凤览辉来，风采照鸳鹭。
平生经济心，十不一二吐。
兹行公勿逊，安国如鼎吕。
博士苏璞学正方邦望同日拜节推苏在桂林方在广州予为赋一律各书一通赠之
林文俊（明代）

檐鹊朝来送喜忙，俄闻新命下鳣堂。共誇腾踏能千里，独惜翻飞各一方。

越地重儒知俗美，周官垂训要刑祥。俸钱纵倍贤关日，须信齑盐滋味长。
饮饯王共父分韵得转字
喻良能（宋代）

子猷风味最诸王，墨妙文工眼如电。
惯吟疏雨滴梧桐，解道澄江净如练。
去年落笔中书堂，姓名高彻蓬莱殿。
至尊动色催除目，俾向兰台参俊彦。
要成远业待时须，故遣读书破万卷。
夫何归思动岷峨，自请题舆近乡县。
学省诸公怅别离，击鲜载酒开芳燕。
欲浇胸次数日恶，剩作林亭百壶饯。
落花送酒舞缤纷，乱絮催诗飞眩转。
临歧那用赋销魂，但要修门重会面。
太学生刘君定挽诗二首
宋褧（元代）

岁暮当风雪，乔松偃涧阿。丰仪思蕴藉，文采失中和。

前日阳春曲，今朝薤露歌。天高鬼神恶，此世定如何。
宜春宴射篇李驸马请赋杂言
梅尧臣（宋代）

风雨未过桐华时，宜春苑中梨萼披。
天子赐宴群臣嬉，少年都萼方追随。
暮归迟喜联留後，兄弟双弓射熊皮。
侯宗戚族坐上少，伯仲相顾惊恩私。
凤皇楼高玉箫吹，金络骏马不肯骑。
自戒危溢作後规，何郎莫媿书与诗。
秋居寄王相公三首
贯休（唐代）

禅林蝉□落，地燥可生苔。好句慵收拾，清风作么来。

饼唯餐喜悦，社已得宗雷。还似山中日，柴门更不开。

松声高似瀑，药熟色如花。谁道全无病，时犹不在家。

山童舂菽粉，园叟送银瓜。谁访孙弘阁，谈玄到日斜。

气与非常合，常人争得知。直须穷到底，始是出家儿。

阁雀衔红粟，邻僧背古碑。只应王与谢，时有沃州期。
再用前韵赠子勉四首
黄庭坚（宋代）

句法俊逸清新，词源广大精神。
建安才六七子，开元数两三人。
水调歌头
林淳（宋代）

螺水亘千古，鳌顶冠三山。年丰帅阃尘静，栏槛纵遐观。四望潮登浦溆，万顷绿浮原野，堤岸溢波澜。畎浍皆沾足，日永桔槔闲。

肆华筵，鱼鸟乐，众宾让。良辰好景，年年莫放此盟寒。且念新湖遗爱，莫作故园遐想，到处是乡关。勋业知非晚，聊把镜频看。
隐居杂兴
杨公远（宋代）

篱编红槿障蓬茅，半探测城闉半近。
苔绣曲蹊千万点，梅窥碧沼两三梢。
閒将今古浇胸臆，嫩把荣枯问卦爻。
一自渔樵分席后，清泉白石与论交。
寄贝勉斋冯桂坡
陈著（宋代）

道谊不今古，世情空清深。
共君联夜话，慰我一生心。
对酒清镫影，分襟细雨阴。
天南岂无雁，时得寄书音。
送化主
释慧空（宋代）

空生曾乞临江市，日与云居打饭钱。老入华峰无用处，君今行乞记当年。
点绛唇 得外书
张玉珍（清代）

雁足缠书，凭风吹过三千路。闲愁触忤。芳草斜阳暮。

淡墨红笺，写遍离人苦。离人苦。这番新句。填就相思谱。
荷花
吴龙翰（宋代）

花列千行彩袖，叶收万斛明珠。
可惜坡仙不在，风情绝胜西湖。
蚕连
王祯（元代）

捲去绿云桑已少，箔头有丝蚕欲老。月馀辛苦见成功，作簇不应从草草。

南北习俗久不同，彼此更须论拙巧。北簇多露置，积叠仍忧风雨至。

南簇俱在屋，施之蚕北良未足。南北簇法当约中，别搆长厦方能容。

外周层架蒿草平，内备火患通人行。饲却神桑丝已吐，女洒桃浆男打鼓。

作茧直须三日许，开簇团团不胜数。我家多蚕方自庆，得法于今还可證，免似向来多簇病。
溪边竹屋 其二
张家珍（明代）

溪流清且彻，曲曲绕柴关。石鼠昼出没，幽禽时往还。

苔深人迹少，气壮酒杯閒。倚槛聊长望，云开山上山。
偶书
欧阳修（宋代）

吾见陶靖节，爱酒又爱闲。
二者人所欲，不问愚与贤。
柰何古今人，遂此乐尤难。
饮酒或时有，得闲何鲜焉。
浮屠老子流，营营盈市廛。
二物尚如比，仕宦不待言。
官高责愈重，禄厚足忧患。
暂息不可得，况欲闲长年。
少壮务贪得，锐意力争前。
老来难勉强，思此但长叹。
决计不宜晚，归耕颍尾田。
家书送白额因赋
虞俦（宋代）

虎踞南山孰敢樵，盗渠名字却深逃。
谁能雪里穷三窟，缚送尊前慰老饕。
试唤玉纤揎碧袖，笑看霜片落金刀。
族庖堪恨无风味，红晕蒸花更藉糟。
送王氏兄弟
韩维（宋代）

抱疾伏田里，晨昏结烦忧。如彼衣上垢，岁久不可漱。

忽闻车马音，来过吾庐幽。相见一长恸，悲风为迟留。

张灯具餐饭，涕泗稍复收。南堂夜相对，油然破离愁。

虽无盈樽酒，清论代献酬。高篇璨成诵，输写殊不休。

婆娑双凤凰，飞舞光彩浮。忽然变瑰怪，风霆拔金虬。

倾听魄已悸，何暇测其由。君家门阀大，先世勤令猷。

晋公典册文，太尉廊庙谋。子孙今多才，信矣阴德流。

还辕欲何语，赠子诗聿修。
次韵仲归病中垂问
许及之（宋代）

痼疾多年久一翁，医方验后自难功。已惭兀者犹尊足，敢企泠然欲御风。

觅句未能生处熟，论交正要苦辞攻。凭君莫话沙堤事，此语终谀不是公。
木兰回围驻跸避暑山庄 其一
弘历（清代）

山容紫翠剧增怜，迎面西风大狝旋。别馆重来才隔月，六骢此去动经年。

荷如忆夏从新艳，树不言凉以意传。回首朔云稠叠处，射鸿应在那层边。
临终歌
李白（唐代）

大鹏飞兮振八裔，中天摧兮力不济。
馀风激兮万世，游扶桑兮不左袂。(左袂 一作：石袂)
后人得之传此，仲尼亡兮谁为出涕。
宋义甫弹秋风
刘秉忠（元代）

穹庐悄悄夜漫漫，午醉醒来坐席寒。富贵有媒皆豹变，功名无分独璃蟠。

子陵实愧三公爵，靖节非轻一县官。高捲毡帘对明月，秋风一曲入琴弹。
野望
钱纫蕙（清代）

偶向东郊望，萧条物候非。云连山一色，木落雁同飞。

岁月愁中促，音书天末稀。感时情不极，惆怅返柴扉。
赠焦道士
王维（唐代）

海上游三岛，淮南预八公。坐知千里外，跳向一壶中。

缩地朝珠阙，行天使玉童。饮人聊割酒，送客乍分风。

天老能行气，吾师不养空。谢君徒雀跃，无可问鸿濛。
偈颂一百二十三首 其五十二
释崇岳（宋代）

今朝九月二十，莫怪光阴电急。游人南北憧憧，不识自家城邑。

眨上眉毛从此入。
予与天台才上座相别踰二十年惠然抱琴见访老懒日困朱墨度不能款戏赠小诗
李光（宋代）

当时指法杳难寻，二十年来枉用心。却抱孤桐林下去，青山流水自知音。
崔徽歌 其四
元稹（唐代）

舞态低迷误招拍。
漫成二绝
宋庠（宋代）

日日开门避宠呼，舞骖飞盖共虚徐。
昔人枉解痊秦痔，只得君王五乘车。
淳熙七年端午帖子词·皇帝合六首
崔敦诗（宋代）

赤伏祥晖盛，黄离治象亨。
天时四序正，君德万方明。
柳仲郢
吕陶（宋代）

方当炙手已寒灰，倚伏循环可动怀。试问华堂歌舞妓，几人曾以玉为钗。
渡海
释德洪（宋代）

万里来偿债，三年堕瘴乡。逃禅解羊负，破律醉槟榔。

瘦尽声音在，病残须鬓荒。馀生实天幸，今日上归艎。
原韵寿王一如太夫子七十 其一
沙从心（清代）

介寿堂开万象春，翁森花草亦精神。六朝门第乌衣旧，一代儒宗马帐新。

杖国弥坚担道力，扶轮不倦著书身。商山聘诏香山画，德望何关志屈伸。
谒金门（大叶庄怀张元孺作）
苏庠（宋代）

杨柳渡。醉著青鞋归去。点点沙鸥何处所。十里菰蒲雨。

拌擞向来尘土。卧看碧山云度。寄语故时猿鹤侣。未见心先许。
赋得黄鹄一远别诗
阮卓（南北朝）

霜风秋月映楼明，寡鹤偏栖中夜惊。月下徘徊顾别影，风前凄断送离声。

离声一去断还续，别响时来疏复促。聊看远客赠绫纹，弥怨闲宵雅琴曲。

恒思昔日稻粱恩，理翮整翰上君轩。独舞轻飞向吴市，孤鸣清唳出雷门。

王子吹笙忽相值，自觉飘飘云里驶。一举千里未能归，惟有田饶解深意。
蒲团座赞
黄庭坚（宋代）

谓余轮邪，吾不随尔驰逐；谓予扇邪，吾不乱尔寒燠。
宽燥厚缓扇，老人之养安；质朴自然扇，野人之无欲。
娱尔以贝叶铜瓶，文尔以绳床筇竹。
跏趺主人百不能，一裘一葛□□□。
题盛子昭唐子华小景 其二
程敏政（明代）

雪后川原远近分，渔榔僧磬隔溪云。行吟坐啸皆诗趣，追忆吾乡旧令君。
送智门祥师便呈斯远兄
赵蕃（宋代）

寺后溪亭我所开，春风应已长莓苔。
南州高士如临赋，为把新诗写寄来。
见月
陈宓（宋代）

皓月忽从墙角见，好风时送竹声来。
事随日出无时暇，薄暮尘襟始一开。
寄张子直 其二
彭汝砺（宋代）

性质迂回趣向卑，此身敢望圣门归。趋时已愧雕虫陋，学古还忧画虎非。

材近蓬蒿难自立，目无松柏竟谁依。重嗟踪迹匏瓜系，翻羡苍蝇附尾飞。
赋石昌言家五题其四怀素草书
梅尧臣（宋代）

往在河南佐王宰，王收书画盈数车。
我於是时多所阅，如今过目无遯差。
石君屏上怀素笔，盘屈瘦梗相交加。
苍虬入云不收尾，卷起海水秋鱼虾。
毫乾绢竭力未尽，山鬼突须垂髿髿。
牵缠回环断不断，秋风枯蔓连蔕瓜。
纵横得意自奔放，体法岂计直与斜。
客有临书在屏侧，豪强夺骑白鼻騧。
超尘绝迹莫见影，竞爱此家忘彼家。
赏新匿旧世情好，射杀逢蒙亦可嗟。
五台行赠陆仪曹
皇甫汸（明代）

驻马且勿辞，问君何所之。开樽永今夕，倾盖忆当时。

忘年北海非文举，为政东阿似子奇。官迁典礼朝趋省，职守文园夜侍祠。

君方用世睎时哲，我已还山谢朝列。览鬓不觉二毛侵，弹指那禁十年别。

君家门阀人尽闻，况复兄弟迈机云。栖迹人间世，游心物外群。

山向五台开岳色，水从三晋引河汾。昔时尚有任安在，挥麈谈兵气慷慨。

敢犯风波屡阽危，宁知岁月不相待。一朝功就身已亡，空留庙寝阖闾乡。

阵望海营犹立帜，碑存岘首但沾裳。男儿及时策足据要路，如君高才岂同瓠。

会须施泽济苍生，安事呼雷守墟墓。何颙贪佛宦情迂，五峰深处谒文殊。

鸿濛相见曾无语，象罔归来自得珠。
送舍弟干事广州
唐庚（宋代）

欲罢愧决策，拟行愁索居。人心旱魃后，旅色飓风馀。

击柝秋江夜，开帆晓雾初。他乡仗神理，沥胆奠扶胥。
次韵斯远过风月斋 其二
韩淲（宋代）

地偏心愈远，彼自物争妍。屋宇山围匝，池塘水接连。

持醪留野饭，推食有溪鲜。风月斋曾宿，施村阿那边。
退朝观御沟上杂花赠陆四
刘攽（宋代）

沟水去无穷，宫花映日红。惜阴犹宿露，照影独衰翁。

燕语晴明外，风香锦绣中。为非温室问，心赏幸君同。
送贾彦临训导霍丘
方行（元代）

中都会面得从容，两载同听长乐钟。
天近君门严虎豹，地宽人海混鱼龙。
承恩自合归宣室，论道安能老辟雍？江柳春花增别恨，白头何日更相逢？
三月十九日同仲豫兄长率崔遐绍赵汉英游朱园放鱼
苏过（宋代）

何人溃溪流，忽作瓴建屋。不知几鱼虾，生毙此枯渎。

纤纤跃泥沙，濡沫曾不足。虽求升斗活，终困蝼蚁毒。

眷余二三子，行春访脩竹。危桥得小憩，涸鲋哀穷蹙。

汲井叩邻里，捐金劝僮仆。好生人所欣，稚子助揽掬。

要令徙窟宅，终免愧口腹。瓶罂得千尾，不满百钱赎。

勿轻其微细，有如异草木。蚁蜂杂君臣，蜗角载蛮触。

君看长平战，一举百万覆。扰扰大块中，钜细同倚伏。

达人齐万物，愚士蔽一曲。慎勿废此言，小惠何足录。
西湖小隐
周文璞（宋代）

先帝何曾宠幸臣，家园籍没几经春。
一丘赐与婵娟魄，教主西湖似洛神。
刘子澄远寄羊裘且有怀仁辅义之语戏成两绝为谢以发千里一笑 其二
朱熹（宋代）

谁把羊裘与醉披，故人心事不相违。狂奴今夜知何处，月冷风凄未肯归。
送连景昭归三山用其韵
刘学箕（宋代）

秋风乘兴下三山，不惮驰驱涉险艰。
别酒醉来仍更酌，征鞍发去且须攀。
身安岂畏路千里，道在元知命两间。
从此莫教情断绝，尺书频寄塞鸿还。
达明宫使右丞宠寄新诗辄次韵为谢二首 其一
李光（宋代）

吏役无因棹酒船，一杯萧寺破茶烟。文章雅健追前辈，交旧凋零感暮年。

闻道岩廊勤注想，岂容琳馆久回旋。好风吹寄凌云句，无数珠玑堕我前。
呈沈同知
白玉蟾（宋代）

三面俱江一面湖，古今画作水晶图。
门临车马红尘道，身在冰霜碧玉壶。
何道两山俱翠紫，霅苕二水合清污。
岸头笑与黄冠语，为问东林沈在乎。
秋
赵令畤（宋代）

白藕作花风已秋，不堪残睡更回头。晚云带雨归飞急，去作西窗一夜愁。
月下观梅独酌
萧立之（宋代）

北风掠地天欲晴，街东街西人不行。山城早闭灯火静，霜月自照鸱鸦鸣。

一檐梅意春欲动，星斗阑干天宇空。一生爱梅复欲月，独酌月明花作供。

南楼鼓寒声重迟，醉眼看花越更奇。牵衣儿女催翁归，翁醉正赋寒梅诗。
偈颂三十四首
释如净（宋代）

无面目汉，面目全该。
日烘杨柳眼，烟抹杏花腮。
黄莺啼不尽，特地下枝来。
张泰州挽词
楼钥（宋代）

燕赵多奇士，如公名不虚。
胸中九域志，笔底百家书。
报国心尤壮，筹边智有余。
功名竟齎恨，西望倍欷歔。
自咏
任忠厚（宋代）

有个官人靡恃己，著领蓝袍罔谈彼。面上带些天地玄，眼中更有陈权委。
偈公六十五首
释咸杰（宋代）

辅弼宗门有老成，一番提掇一番新。
咬姜呷醋知咸淡，便是丛林过量人。
禅宗无门关总颂
释慧开（宋代）

大道无门，千差有路。
透得此关，乾坤独步。
次韵宽夫喜雨诗
刘才邵（宋代）

檀龙致雨雨宵零，香气如传得荐馨。断港已通无别浦，洪波遥想接重溟。

门开甘露偏苏槁，供设伊蒲异献腥。清禁词臣歌乐职，渊云难独掞天庭。
易珉，号丘园懒人。鹤山人。洪武、永乐间人。《鹤山玉桥易氏族谱》有传永乐元旦
易珉（明代）

永乐初年气运新，祯祥京国出麒麟。九天旭日山河晓，大地阳麒草木春。

门换桃符书郁垒，杯传柏叶款元神。头颅斑白无徭役，深感皇恩恤老民。
和答潘端叔见寄
孙应时（宋代）

发白念少年，万事风雨过。
倦游得来归，一切付懒惰。
独抱杞天得，傍徨意无奈。
濠鱼定何乐，幕燕渠敢贺。
叹君阳春词，激我巴里和。
古来奇特事，信是英雄作。
东山有晚遇，西山有终饿。
拭目须早著鞭，乞与高人北窗卧。
听嵇美中弹琴
朱诚泳（明代）

有客有客携焦尾，玉立庭阶俨容止。胠囊为我拂金徽，一泻幽怀弄清徵。

游心太古契冰弦，五音高下声相宣。调成起立命之坐，焚香先鼓南薰篇。

初疑眤眤语儿女，指下丝声写凄楚。忽然放手如风生，猛士战场齐奋举。

须臾一段在高山，穿云裂石谁能攀。终南泰华几千仞，恍惚置我庭除间。

宫沈羽振复流水，倒泻银河犹未已。龙门九折出昆崙，骇驶惊翻千万里。

吾生雅澹厌纷纭，赵瑟秦筝浑蔑闻。为君净洗钟生耳，共随白鹤巢松云。
蜀中
邝日晋（明代）

天分井野限峨岷，帝子城边锦作邻。栈口抱鹅过鸟道，船头击鼓止牵人。

穴通殊域终归汉，剑贯长虹不阻秦。休说郎当风雨夜，永安宫草久成尘。
扶风歌
刘琨（魏晋）

朝发广莫门，暮宿丹水山。
左手弯繁弱，右手挥龙渊。
顾瞻望宫阙，俯仰御飞轩。
据鞍长叹息，泪下如流泉。
系马长松下，发鞍高岳头。
烈烈悲风起，泠泠涧水流。
挥手长相谢，哽咽不能言。
浮云为我结，归鸟为我旋。
去家日已远，安知存与亡？
慷慨穷林中，抱膝独摧藏。
麋鹿游我前，猿猴戏我侧。
资粮既乏尽，薇蕨安可食？
揽辔命徒侣，吟啸绝岩中。
君子道微矣，夫子固有穷。
惟昔李骞期，寄在匈奴庭。
忠信反获罪，汉武不见明。
我欲竟此曲，此曲悲且长。
弃置勿重陈，重陈令心伤！
次韵邠老见贻
张耒（宋代）

已嗟肮脏倚门边，况复归来灶不烟。
观国未书攀桂籍，还家却上过淮船。
瑰奇难售真当尔，凿枘相遭亦偶然。
未死此生谁料得，见将见在斗尊前。
郊庙歌辞 周朝飨乐章 治顺
不详（唐代）

庭陈大乐，作当太微。凝旒负扆，端拱垂衣。鸳鸾成列，簪组相辉。

御炉香散，郁郁霏霏。
初夏杂兴
陆游（宋代）

咄咄无穷事，腾腾暂寓身。
月生知改朔，花尽觉经春。
市哄朝沽酒，巫歌夜乐神。
兴来随众出，一笑不妨新。
通真观
施枢（宋代）

桃源事已成荒幻，那更形容学避秦。
欲访旧踪无处觅，满山花落不知春。
送二王在领军府集诗
谢混（魏晋）

苦哉远征人，将乖萃余室。明窗通朝晖，丝竹盛萧瑟。

乐酒辍今辰，离端起来日。
玉花洞 继重阳韵
马钰（金朝）

得其真遇，怎敢怠慢，勤修功果。紧擒意马，无令颜劣，便把心猿锁。逢魔逢难全然可。盖谓无烟火。本师说破。元初这个。争甚闲人我。
海月谣（送赵永兴宰）
韩淲（宋代）

晚秋烟渚。更舟倚、萧萧雨。水痕清汜，迤逦渐整，云帆西去。三叠阳关，留下别离情绪。

溪南一坞。对风月、谁为主。酒徒诗社，自此冷落，胸怀尘土。目送鸿飞，莫听数声柔橹。
送澄江上人赴兴元郑尚书招
姚合（唐代）

师经非纸上，师佛在心中。觉路何曾异，行人自不同。

水云晴亦雨，山木夜多风。闻结西方社，尚书待远公。
偈颂一百零二首
释绍昙（宋代）

云居闻板声，见神见鬼。
瑞岩闻板声，普请瞌睡。
梦中唤醒主人翁，鼻孔元来在眼底。
裴公亭二首
孙翥（宋代）

太行王屋群峰上，秦晋关河望处分。
猿鹤几年怀旧隐，乾坤百处重儒勋。
龙归洞府暮将雨，僧过浮桥晓度云。
万里中原无事日，不妨尊酒细论文。
初到浮山兄弟会酌
杨骥（明代）

百百年前共一身，一身分作念馀人。于今继古须当醉，钟磬和声万古春。
断雁
文天祥（宋代）

断雁西江远，无家寄万金。
乾坤风月老，沙漠岁年深。
白日去如梦，青天知此心。
素琴弦已绝，不绝是南音。
升天行
陈德正（清代）

神仙不可学，性命夙所同。云天莽辽阔，嘘吸元相通。

落地遂沦隔，仰视空梦梦。安知青云秘，不出元胎中。

晶晶白日上，霭霭金银宫。天衢洞豁达，飞观交玲珑。

正气良有田，踵息绵无穷。坱虚括元化，倪动分鸿濛。

飘飖载营魄，云壁开重重。银河泛清浅，下指扶桑红。

共触熟为折，娲鍊孰为功。杜之閟朕兆，恢之弥穹窿。

谷神谅斯在，何事从赤松。
颂一百则
释重顯（宋代）

和尚也并却，龙蛇阵上看谋略。
令人长忆李将军，万里天边飞一鹗。
二十七日复雪用东坡聚星堂雪韵禁物体作诗约
赵蕃（宋代）

温风忽来振柯叶，翻覆手间重变雪。
天公作事岂容料，坐使南人惊旷绝。
朝来送客到江浒，冻骨凛凛吹欲折。
归来席户已迷漫，芋火拨残灰没灭。
眼中所历要摹写，拙笔难书非被掣。
叩门好事忽有饷，一盏径能生脸缬。
昌黎咏雪故雄健，取喻未免收琐屑。
争如欧苏两仙伯，一白邂遮群愧瞥。
我今困客乃自困，韩非说难竟死说。
戏诗还与作官同，大错知合几州铁。
为屈翁山悼妻华姜王氏
陈子升（明代）

朱弦弹罢凤凰飞，金缕空销蛱蝶衣。芳佩一临湘水岸，仙魂终蝶华山畿。

长悬戟府将军爱，却逐瑶台阿母归。徒使文通对团扇，画成秦女是还非。
和元翁
释道潜（宋代）

高论每逢贤友生，还如讲武得奇兵。了无鄙吝胸中物，尚有风流世外情。

破海玉蟾初未跃，洒空珠露已先倾。回桡转柂行三鼓，始见波澜百顷明。
送沈伯儁回霅
连文凤（宋代）

江空岁城朔风寒，诗卷相随晓出关。
不为寻梅劳杖履，偶因问菊到我山。
溪桥买酒经过熟，邻舍分茶笑语间。
若见碧澜赵公子，为言衰鬓与愁颜。
砧声
王钧（明代）

何事惊残梦，寒砧处处悲。孤村霜落后，深院月明时。

响细疑无力，声停若有思。可怜凄楚调，不遣玉关知。
小重山（春雪小醉）
毛滂（宋代）

门外东风糁玉尘。曲房花气蔼，博山春。小槽珠滴桂椒芬。梅蕊绽，谁共醉中闻。

睡起静无人。曲屏横远翠，锦为邻。十年旧事梦如新。红蕤枕，犹暖楚峰云。
支遁庵
沈周（明代）

千载支郎此说经，寒泉幽涧尚纵横。莺花浪示春声色，水月犹通佛性情。

嵌石半龛苔寄迹，空庭一个鹤留名。许询同化无同调，只有溪山照眼青。
题兰溪郑仲循廛隐卷
陈登（明代）

东郭高人结草庐，不嫌纷杂市廛居。宅边种得先生柳，户外时回长者车。

半榻琴樽聊尔尔，一庭风月自如如。日来晓起浑无事，课得儿孙读旧书。
南乡子
蒋捷（宋代）

泊雁小汀洲。冷淡湔裙水漫秋。裙上唾花无觅处，重游。隔柳惟存月半钩。

准拟架层楼。望得伊家见始休。还怕粉云天末起，悠悠。化作相思一片愁。
舟倦连日得诸山周旋晚泊口占二十韵
郭之奇（明代）

久客扁舟倦，春溪百象玄。溯洄频屈指，山水日齐肩。

中央一明频，左右双翠钿。几曲藏深树，随地有村烟。

牧子攀枝过，樵夫倚石穿。持筐饶野妇，结伴共来还。

山果多盈掬，山花亦自妍。薄暮归人尽，好鸟独连翩。

虫声时在谷，猿啸必临巅。嵯峨诸石向，老大百藤牵。

久视心慌忽，遥看意纠缠。谁能招隐士，吾欲漱飞泉。

深岩存化迹，山情那可专。菁华山未竭，犹许独裳褰。

相招应有素，暂泊岂非缘。即见堪延赏，于兹更索诠。

苍茫归结撰，心目几周旋。翻宜舟楫钝，得使幽佳前。

羁颜聊自适，胜趣颇堪传。漫持终古意，感叹及千年。
摸鱼儿 与友人别
一灵（明代）

放兰舟、溯江西上，渺茫云树何处。天涯相见频相别，同作水边处絮。

春欲去，恨故苑、莺花总付烟和雨。离情罢诉！教夜半啼鹃、声声向月，为写此愁苦。

思重会，定在吴阊古渡，吹箫城下应许。英雄失路皆无策，渐使浣纱怜汝。

君莫取，鸿鹄在、他时自有凌霄羽。功名粪土！且满酌霜醪，还携渔艇，共醉白苹渚。
单于川对雨二首 其一
苏味道（唐代）

崇朝遘行雨，薄晚屯密云。缘阶起素沫，竟水聚圆文。

河柳低未举，山花落已芬。清尊久不荐，淹留遂待君。
欲卜庵居未有胜地作诗识之
陆游（宋代）

破裘百结鬓垂蓬，旋过流年旋已空。
魔眷属如云尽散，性光明似日方中。
极知万事不劳问，欲住一庵谁与同？会向巢居明月夜，五弦横膝写松风。
书事二首
刘克庄（宋代）

人道山东入职方，书生胆小虏空长。
遗民似蚁饥难给，侠士如鹰饱易扬。
未见驰车修寝庙，先闻铸印拜侯王。
青齐父老应流涕，何日鸾旗驻路旁。
寄济道
吕南公（宋代）

有田山陂间，年历六七过。买园丘墓侧，畎亩十丈大。

于焉拟柴荆，垂就又垂破。岂无速成意，煎逼少财货。

淹留寄他门，一跌防百蹉。诗书相娱老，儿女既剪鬌。

何必随羁游，无屋覆高卧。昨来钱可贷，似有鬼阴佐。

乡闾喜吾归，惊咤竞告譒。一茅曾未结，群盗忽譀𧬱。

旌旗蔽枌榆，弓箭拥篱舍。连甍被焚荡，万室逃斫剉。

吾衰当此时，林下若为坐。苍茫依井邑，买舍宁敢惰。

迎家郡楼南，庭户困堀堁。庇风惟古壁，容足乏高座。

平生灌园心，一旦入顿挫。譬如千钧弩，激发不中埻。

力穷坠泥沙，岂免埃𡏖涴。浮沉非所善，耿介诵楚些。

邻叟异吾徒，轩咍不垂和。慇勤怀我友，契阔似弃播。

早以声气同，中为章服裹。牛刀到芥羽，蜀锦拭奴唾。

虽云不等閒，无虑系轗轲。能无挂冠计，尚却采薇饿。

低回颇贤劳，自比蚁行磨。闽州富风物，盈轴积文课。

时时寄吾庐，恨不共制作。相思匪朝夕，饥渴各无奈。

忽闻有归期，忻快亟自贺。呼童治盆瓮，酝醷忻秋糯。

支持醉梯媒，伤吊俗类䌴。仁人不吾诳，早晚应沃輠。

延颈望东桥，何当见绅拖。
次韵酬宋中散二首
王安石（宋代）

超然京洛谅难双，处在家庭誉在邦。
道义门中窥户牖，风骚坛上见麾幢。
素书款款谁怜杜，彩笔遒遒独胜江。
信美贤公有才子，笃诚真复类尨降。
题庵壁
陆游（宋代）

衰发萧疏雪满巾，君恩乞与自由身。
身并猿鹤为三友，家托烟波作四邻。
十日风号未成雪，一年梅发又催春。
渔舟底用勤相觅，本避浮名不避人。
郡中有怀寄上睦州员外杜十三兄
邢群（唐代）

城枕溪流更浅斜，丽谯连带邑人家。经冬野菜青青色，

未腊山人处处花。虽免嶂云生岭上，永无音信到天涯。

如今岁晏从羁滞，心喜弹冠事不赊。
高竹八首
邵雍（宋代）

高竹逾冬青，四月方易叶。
抽萌如止戈，解箨若脱甲。
脩静信可爱，绕行不知匝。
嗟哉凡草木，徒自费锄锸。
到归宗怅止言澹归未至
释函是（明代）

匡山不易到，之子滞江城。更忆临岐话，难为旷别情。

衲衣千缕薄，楖栗万山轻。多是少年事，风尘愧老成。
宿龙泉院有外氏陈户曹坟阴德记
李洪（宋代）

外家多积庆，绝叹户曹贤。阴德神能告，潜光世更绵。

龙泉依古寺，马鬣近封阡。欲篆苍崖古，惭无笔似椽。
草虫杂图四十二首为伍佥宪题 其十五
张宁（明代）

晚家南山陲，独卧西涧草。牛羊所不践，樵伐非故道。

叶落秋蛾稀，苔滋候虫少。烟消夕阳下，林薄淡如扫。
四十咏 其二十二 畲明府翔
王世贞（明代）

陶令谢彭泽，畲令辞全椒。俱言以酒废，无乃为折腰。

陶影不出山，畲迹不入里。当其傀俄时，千载如一轨。

新诗亦自佳，能谐世人耳。
咏刘仲更泽州园中丑石
梅尧臣（宋代）

君家太湖石，何从太湖得。
太湖天东南，太行天西北。
相去三千里，虽有何致力。
古人烦舟车，顽质无羽翼。
窍引木莲根，木莲依以植。
秋蛇出其中，舌吐虹霓色。
君尝夸於我，怪怪亦特特。
以丑世为恶，兹以丑为德。
事固无丑好，丑好贵不惑。
延平次赵纠曹韵十四首·剑归
陈宓（宋代）

神龙泽一世，岂但三尺用。
清潭知几许，吞八九云梦。
梁仲文行卷
刘闻（元代）

青青江上柳，远行曾送君。自从君归来，几见柳条春。

行役如昨日，行卷展犹新。如何卷中字，半是古时人。
奉送别驾效愚沈公署邑篆得代还郡二律 其一
饶与龄（明代）

海陬岩邑叹疲癃，万里天门隐未通。枉沐朱幡来上佐，高悬华烛照青穹。

陈蕃慰满题舆望，余靖终膺御笔崇。杯酒印冈延别处，桃花夹岸映溪红。
忆王孙（清明病酒）
刘学箕（宋代）

淑景韶光晴昼。帘外雨、欲无还有。流莺枝上转新声，梦初醒、厌厌病酒。

天连碧草凝情久。思旧事、不堪搔首。怀人有恨水云深，又绿暗、桥西柳。
为客吟
邵雍（宋代）

忽忆太原为客日，经秋纵酒未成归。
远山近水都成限，高阁斜阳尽是悲。
年少不禁花到眼，情多唯只泪沾衣。
如今老向洛城里，更没这般愁到眉。
宴清都（夹钟羽，俗名中吕调饯荣王仲亨还京）
吴文英（宋代）

翠羽飞梁苑。连催发，暮樯留话江燕。尘街堕珥，瑶扉乍钥，彩绳双罥。新烟暗叶成阴，效翠妩、西陵送远。又趁得、蕊露天香，春留建章花晚。

归来笑折仙桃，琼楼宴萼，金漏催箭。兰亭秀语，乌丝润墨，汉宫传玩。红欹醉玉天上，倩凤尾、时题画扇。问几时、重驾巫云，蓬莱路浅。
淳熙元年端午帖子词·皇帝合六首
崔敦诗（宋代）

御柳垂波绿，宫槐覆幄凉。
香风随步辇，偏到殿中央。
南溪薄晚观水
杨万里（宋代）

谁将沙砾壅堤斜，水怒冲堤自决沙。
无数小鱼齐乱跳，琉璃盘底簸银花。
题灵康庙
章得象（宋代）

白鹤何年入紫氛，空馀灵迹庙犹存。
岩崖暗锁云根老，堂殿阴犹海气昏。
潮上神乌鸣祭鼓，夜深鬼火照祠门。
辽天归欢桑田事，应与麻姑子细论。
石崇
邓林（宋代）

梓泽神仙第一居，争豪不惜碎珊瑚。
荆州使客知何罪，未必亡身为绿珠。
胡姬抄骑过通渭
汤显祖（明代）

渭南兵火照城山，十八盘西探马还。
似倚燕支好颜色，秋风欲向妙娥关。
读将叔弟送路帅诗
毕仲游（宋代）

定州诗刻好，模寄比南金。道尽行人意，堪论作者心。

边城归盛事，雅道付知音。珍重吾将叔，当时亦苦吟。
凝真宫
薛如初（宋代）

仙翁曾是便升真，灵迹千年事转新。
碧洞峰前开紫府，清溪门外隔红尘。
祥云瑞霭笼金殿，羽盖霓旌拥玉晨。
今日胜游诚有遇，麻姑留我醉经春。
送客归常州
杨凝（唐代）

行到河边从此辞，寒天日远暮帆迟。

可怜芳草成衰草，公子归时过绿时。
诃孟子
李觏（宋代）

完廪捐阶未可知，孟轲深信亦还疑。岳翁方且为天子，女婿如何弟杀之。
寄吴传正寺丞
邵雍（宋代）

天津风月一何孤，似我经秋相忆无。
每仗晴波寄声去，不知曾得到东都。
钓台
洪升（清代）

逃却高名远俗尘，披裘泽畔独垂纶。千秋一个刘文叔，记得微时有故人。
浣溪沙·琴川慧日寺蜡梅
吴文英（宋代）

蝶粉蜂黄大小乔。中庭寒尽雪微销。一般清瘦各无聊。
窗下和香封远讯，墙头飞玉怨邻箫。夜来风雨洗春娇。
龟父国宾二周丈同游谷帘三首
王阮（宋代）

偶然得意挹珍流，二妙欣然共胜游。
怪得坐间无俗语，谷帘泉水建茶瓯。
孟轲
徐钧（宋代）

战国谁能识道真，故将性善觉生民。
七篇切切言仁义，功利场中有此人。
送医士方存方归弋阳
徐瑞（宋代）

桔梗时而为帝，昌阳或笑引年。无用乃知有用，妙处当是不传。
新晴
陆游（宋代）

积雨已凄冷，新晴还少和。
稼收平野阔，木落远山多。
土润朝畦菜，机鸣夜掷梭。
时清年岁好，吾敢叹蹉跎！
双燕歌
宋琬（清代）

双燕复双燕，去岁春明江上见。今年知我在网罗，飞飞万里来今唁。

忽似天涯绝域中，跫然骤得逢亲串。支颐强起暂为欢，抚事哀歌泪如霰。

吁嗟我生太荼苦，羽毛摧剥饥肤贱。鸿雁高翔那肯顾，鹡鸰梦断空凝盼。

东风夜夜吹归心，故园桃李开应遍。燕兮少留听我语，狱吏虽苛不嗔汝。

长安挟弹多少年，汝今衔泥向何处。楚馆吴宫久寂寥，野花烂漫萦遗础。

翡翠楼头许暂栖，恐妨思妇梦金闺。荡子从军去不返，年年芳草春萋萋。

碧纱窗外霏霏雨，恨杀南飞乌夜啼。
淮之水挽山阳友义毕居士
倪谦（明代）

淮之水，去悠悠，公逝矣，不我留。乘云至帝乡，上挟飞仙游。

俯视下土方，孰轸苍生忧。万金不惜济穷匮，古亦罕见今无俦。

淮之水，波湜湜，入人深，公之德。身荣章服维民则，子登甲科务学殖，夭之报施宁有极。

淮之水，流无已，公之名，垂后世。高风杳邈徒仰止，呜呼九原安得起，一为哀歌歌义士。
代鸥阳丞上韩平章
刘过（宋代）

玉立堂堂社稷臣，人言忠献是前身。
三生书锦堂前梦，莫忘当年作记人。
再送汪山人兼寄余督学君房六绝句 其二
胡应麟（明代）

一曲君王赐鉴湖，苍生能起谢公无。云门寺口青山色，忆对金陵旧酒徒。
题吴少宰题许道宁秋山晴霭图
沈周（明代）

匏公题句真成画，说到江山妙有声。一个道宁消不得，老夫只作辋川平。
七十自寿 其十二
林纾（清代）

宦情早淡岂无因，乱世诚难贡此身。移译泰西过百种，传经门左已千人。

自坚道力冥机久，不饮狂泉逐世新。坐对黄花微一笑，原来有味是能贫。
望江南（秋日即景）
刘辰翁（宋代）

梧桐子，看到月西楼。醋酽橙黄分蟹壳，麝香荷叶剥鸡头。人在御街游。
送张公度之官南安
韦骧（宋代）

尽道清时多汲引，夫何高翮尚卑栖。迢迢别乘欣然去，苒苒轻装寡所赍。

坐想推馀先峤北，行闻流誉出江西。更将学行规逢掖，桃李无言下自蹊。
如梦令（舟泊咸池）
陈著（宋代）

晚泊江湾平处。楚楚苹花自舞。风翦雨丝轻，江上潮生船去。看取。看取。湿橹不惊鸥鹭。
赠相士徐碧眼
白玉蟾（宋代）

碧眼何须青白为，冰辞雹语不吾欺。
君看衮衮腰金者，曾见骚坛大将谁。
颂古三首 其一
释净全（宋代）

此老从来谩自誇，无端病眼见空华。直教当下超三际，检点将来未到家。
秋江
晁公溯（宋代）

秋江水清不胜绿，还与汉江颜色同。
望中白鸟忽飞去，落日丹枫相映红。
偶诵大势至菩萨念佛圆通章适见梅花
李达（明代）

刚知念佛三昧力，证见眼中枯木春。我忆不殊此花念，雪融来作染香人。
蛟门春晓图歌
宋濂（明代）

瀛海无垠，波涛吐吞。涵浴日月，参契鬼神。怪山如云自天坠，万参壁立蛟为门。

南有金鸡之俯啄，北有猛虎之雄蹲。值狞飙兮奋扬，束怒潮兮腾奔。

掷玉毬兮干霄，洒轻雾兮飞尘。雪山冰崖之可怖可愕兮，帆樯簸荡不可遏，恍疑下上于星辰。

晨鸡一鸣海色白，层霞绚彩光如璊。纵横闪铄缚不定，海神推上黄金盆。

灵境飘摇在世外，髣髴直至扶桑村。何人结屋于其间，云是甬东才子开琼关。

云间吹箫双鹤下，坐聆环佩声珊珊。有时共谈三十六洞之秘笈，绿文赤字可以镌苍顽。

猿拾花兮春片，鱼泳昼兮晴湾。日媚嫣红桃点点，风入凉翠松翻翻。

中襟濯尽万斛之黄埃兮，不知声利是何物，便思紫府跻真班。

黄鹤山人列仙儒，九霞为冠青绡裾。手提五色珊瑚株，幻出一幅真形图。

令人毛骨动飒爽，思乘灏气超清都。清都中有十二楼，往来尽入琼姬俦。

金符玉节锦臂韝，白台度曲弹箜篌，双成按拍歌莫愁。

我愁正孤绝，我兴欲飞越，矫首东望神光发。蓬壶春残瑶草殷，麟洲芝生翠环结。

我爱仙人萼绿华，面如莲花双鬓鸦。几年相期饭胡麻，至今不来云路遐。

何须龙虎鼎中求丹砂，何须天河稳泛牛斗槎。但令坎离交媾翻三车，气毋不动生黄芽。

我赋蛟门歌，细看铜狄时摩娑。长绳孰为羁羲娥，白石应泐金还磨。

不学长生将奈何，不学长生将奈何。
送吴待制安抚襄阳 其二
许及之（宋代）

如君自是急难材，牛斗光芒未烛台。何以家为人咄咄，维其时矣诏来来。

临湖尽去封侯橘，度地先栽调鼎梅。恶语流传真引玉，满怀明月向人开。
好仁斋夜雨与子似对床
韩淲（宋代）

湖上归来晚，空斋夜雨声。对床惊昨梦，隐几话平生。

灯净书还读，香销句忽成。他年相望处，吾亦用吾情。
春晓
李中（五代）

残烛犹存月尚明，几家帏幌梦魂惊。
星河渐没行人动，历历林梢百舌声。
冬华一夜霜
陈普（宋代）

天地生万物，节度各有常。
毫发不可乱，奉时以行藏。
不惟寡悔不，尤可免折伤。
倘不如所受，一一皆自伐。
今年初冬月，造物如不详。
阴阳忽倒植，连朝状春光。
无知桃李辈，定序忽迷忘。
点缀老枝上，纷纷发出狂。
一桂为倡首，弹冠起群芳。
杏思作霞燥，梨亦拟雪香。
西蜀亦不远，得无欺海棠。
洛阳近咫尺，能不动花王。
冻蜂与寒蝶，入秋皆死僵。
向令当此日，鼓舞又一场。
安知理自在，此事无久长。
一夕天地正，严风动昏黄。
吹起四泽水，结为万瓦霜。
凌晨为着目，憔悴不可当。
萎形与死状，贻笑於大方。
古来此事多，青史长相望。
惟有知道者，进退不狂扬。
有莘必三聘，幡然始就汤。
草庐亦三顾，然后起南阳。
万牛挽不至，料饵岂足尝。
贾生一召至，未期在帝旁。
不知怒绛灌，一落千丈强。
孝文且如此，何况景武皇。
申辕见汉武，席不暖客床。
昭昭万古监，赵绾与王臧。
当时蒲轮至，老推皆腾骧。
焉知青云路，转眼成灾殃。
大抵天下事，进退贵审量。
欲速则不达，骤进祗取亡。
善人忽急合，善事有当防。
轻浮非君子，躁急最不祥。
骑虎作麒麟，驾鹗凤凰。
九疑峰对面，盘谷且徜徉。
送沈待制陜西都运
欧阳修（宋代）

几岁疮痍近息兵，经营方喜得时英。从来汉粟劳飞挽，当使秦人自战耕。

道左旌旗诸将列，马前弓剑六蕃迎。知君材力多闲暇，剩听阳关醉后声。
附箕降邵尧夫赋秋夜吟
冯旻（明代）

寒风吹疏林，霜叶堕鸣雨。怀思倦遥夜，清梦了无与。

揽衣起徘倦，人静月在户。孤鸿亦念群，哀哀叫云渚。

来者方云至，往者不可阻。孰司橐籥机，一气转寒暑。

天运无始终，人世有今古。康节不复生，何人解斯语。
秋怀 其五
黄圣期（明代）

芝房桂阁对妆楼，碧沼芙蓉引御沟。辇道乍临仙佩迥，炉烟细驻画帘秋。

晨鸦每带昭阳色，夕兔长添永巷愁。闻道深居饶上理，悬知宵旰独先忧。
和左达功春日见寄二首
吴芾（宋代）

万方多难日，千里故人心。
酒社知谁在，诗盟阻重寻。
莺啼空日暮，花落又春深。
我去惭我计，何年计见临。
送
欧阳修（宋代）

滁南幽谷抱山斜，我凿清泉子种花。故事已传遗老说，世人今作画图誇。

金闺引籍子方壮，白发盈簪我可嗟。试问弦歌为县政，何知樽俎乐无涯。
次韵小亭
洪皓（宋代）

岂敢效叔孙，所至馆必葺。
吾侪有阖庐，第欲避燥湿。
旧居非爽垲，方暑讵可入。
尚幸屋西偏，升墟下临显。
揆日遂诛茅，土木颇难集。
面南创小亭，聊纾九夏急。
不妨种花蔬，未免抱瓮汲。
犹恐地势卑，版筑加一级，
恍如到会稽，山川获顾揖。
云雨出高峰，燕坐观吐噏。
我来已二年，敬活匪成邑，
将命负何辜，胡为久见执。
除馆至於三，块然形独立。
今兹喜卜邻，风猷朝暮挹。
对酒有良朋，邀月饮无及。
新斋跬步间，乘兴袂宜袭。
睡起
秦观（宋代）

睡起东轩下，悠悠春绪长。
爬搔失幽啭，款欠堕危芳。
蛛网留晴絮，蜂房受晚香。
欲寻初断梦，云雾已冥茫。
肄业广慈院临别留一绝
陈公辅（宋代）

来时膏雨迷新野，去日薰风吹旧林。寄语主人休惜别，白云南北本无心。
益昌次费伯矩赠行韵五首
洪咨夔（宋代）

掎角中原二百州，熟知彼已是良筹。
时贤所及都能几，清渭黄河祗自流。
姜邦杰以四绝见寄因和之 其三
虞俦（宋代）

梅山诗集到中都，囊括三江带五湖。却许严诗编杜集，傍观应作丈人乌。
次韵叔骥兼呈伯瑞二首
赵蕃（宋代）

晚作临邛客，相如真倦游。
又成悲卒岁，及此问归舟。
共隐期他日，相逢记此州。
江湖有来雁，可以谢书不。
长相思·绣停针
佚名（宋代）

绣停针。泪盈盈。断肠梁燕语声频。
雪中忆旧岁
王钝（明代）

匝地彤云玉屑霏，园林无处不芳菲。逋仙兴在梅花老，谢女才高柳絮飞。

山市冷迷樵子径，江村寒压钓翁矶。却思去岁文园醉，半夜醒来尚着衣。
答俞履道见赠
孙应时（宋代）

黄尘车马日纷嚣，万事春冰过眼消。
赖有诸公扶正气，犹令千载见英标。
多君吐论心奇壮，顾我凋年齿动摇。
好待明堂采梁栋，勿夸翘楚向薪樵。
贺田仆射子弟荣拜金吾
杨巨源（唐代）

五侯恩泽不同年，叔侄朱门rV槊连。凤沼九重相喜气，

雁行V半入祥烟。街衢烛影侵寒月，文武珂声叠晓天。

为数麒麟高阁上，谁家父子勒燕然。
齐天乐 雪夜排闷
杨芳灿（清代）

海神惯作鱼龙戏，漫空六花零乱。细刻圆冰，轻研碎玉，装点谁家池馆。

帘丝串断。爱脉脉如尘，当庭吹满。一曲新歌，衍波笺纸付萧贯。

青灯掩冉如豆，拥裘孤坐处，更箭频转。莲子杯空，芦花被薄，无分酒香裀暖。

凄凉谁管。便忆起天涯，两三吟伴。冻合江云，夜深离梦远。
寄于秘丞
释重顯（宋代）

石径通岩窦，引步藏欹侧。
蓬莱人不来，扫尽苍苔色。
绍兴以后蜡祭四十二首
佚名（隋代）

百室机杼，衣褐具宜。
民以卒几，神实惠之。
言举祀典，答神之釐。
有篚斯陈，振古如兹。
舟中闻元用遂魁天下士论归之辄成五十六字呈宏父车马至中都当举似也
沈与求（宋代）

翰林发策冠诸儒，再世重归汗血驹。醉后挥毫凌月窟，梦中插血上天衢。

半生怀抱吞馀子，一日声名振八区。归去玉堂清夜直，也应怜我老江湖。
梁溪八咏 其三 文会堂
李纲（宋代）

亲宾情话款衡门，把酒挥毫气吐云。何日宽思返三径，一樽重与细论文。
魏城逢故人（一题作绵谷回寄蔡氏昆仲）
罗隐（唐代）

一年两度锦江游，前值东风后值秋。芳草有情皆碍马，
好云无处不遮楼。山将别恨和心断，水带离声入梦流。
今日因君试回首，淡烟乔木隔绵州。
无锡道中赋水车
苏轼（宋代）

翻翻联联衔尾鸦，荦荦确确蜕骨蛇。
分畴翠浪走云阵，刺水绿针抽稻芽。
洞庭五月欲飞沙，鼍鸣窟中如打衙。
天公不见老农泣，唤取阿香推雷车。
凭远亭
赵崇嶓（宋代）

莎庭日日报平安，幽处依然绝往还。
平野四围天一幅，有人踏雪看南山。
示慧开禅师颂二首
吴潜（宋代）

黑山心历历，金殿口巴巴。
不因渔父引，怎得见波查。
答王文举
贺铸（宋代）

茫茫尘土欲安之，珍重吾人个处期。
绿野相随一藜杖，青山正对两茅茨。
自怜悾惚负平昔，尚敢婆娑临暮迟。
第恐阿戎犹喜仕，它时不与五君诗。
透碧霄 羽良过话近事，兼悼云期，用查荎韵
王策（清代）

记扁舟。马鞍落叶对言愁。山阳痛泪，黄垆苦语，霜月低留。

无端别去，芙蓉冷香，又报新秋。念经年、鱼雁沈浮。

况嵇亡阮夭，只君还是，吾党风流。

愿长镵对把，开云锄雨，岁月两悠悠。怕盲飙、翻海岸，鲸浪猛、铁堤柔。

泽中鸿雁，梦中风鹤，易阻清游。倍思量、旧日苏州。

共徐陵把臂，寻诗柳市，买醉花楼。
忆昔
孔尚任（清代）

忆昔春宵傍父兄，故园风景乍承平。城门吏放深更钥，楼下人听上界笙。

珠履贪游从雪涴，花灯不息任天明。谁知此夜来为客，渔火江村照独行。
阻风
丁蓉绶（清代）

一困沙泥一上天，欲参真谛识前缘。年时怨羡都无著，见惯人家顺水船。
读召公世家
洪适（宋代）

齐晋瓜分四国王，嬴秦为吕芈为黄。六雄当日皆新主，独有甘棠泽未亡。
古寺老松
齐己（唐代）

百岁禅师说，先师指此松。小年行道绕，早见偃枝重。

月槛移孤影，秋亭卓一峰。终当因夜电，拏攫从云龙。
寄张九万户
郭昂（元代）

三楚人惊挠击频，两淮形势壮分屯。
秋风鼓角悲蛇阵，落日旌旗拥戟门。
谈麈夜摇山月白，剑光晴照海涛浑。
与谁共挽银河水，一洗中原战血痕。
水调歌头·风雨卷春去
卫宗武（宋代）

风雨卷春去，绿紫总无馀。窈窕一川芳渚，软草接新蒲。杨柳垂垂飘絮，桑柘阴阴成幄，殷绿正棻敷。迁木莺呼友，营垒燕将雏。金蕉举，珠樱累，豆梅腴。寿乡歌舞，樽前暂得皱眉舒。往事南柯印绶，晚岁北山杖屦，寂寞笑今吾。幸作耆年侣，写入洛英图。
牵牛花
陈宗远（宋代）

绿蔓如藤不用栽，淡青花绕竹篱开。
披衣向晓还堪爱，忽见晴蜓带露来。
题李提刑事实
李洪（宋代）

百雉安危欬唾中，三平狂寇不言功。
鲁连解难高千古，回纥投戈见此公。
欲上史官传逸事，要观著令独称忠。
傥能配食乡人社，宗衮宣城伟绩同。
惠义寺园送辛员外
杜甫（唐代）

朱樱此日垂朱实，郭外谁家负郭田。

万里相逢贪握手，高才却望足离筵。
旅中遣怀
于石（宋代）

片云相望浙东西，回首家山路欲迷。
昨夜桐江江上梦，倒随流水上双溪。
宿卧龙石
李苞（清代）

蛮民不凿井，结庐傍水浒。过客停征骖，亦作东道主。

初夏日晷停，到来已亭午。轰轰雷数声，云脚拖衡宇。

对面千仞出，上雪而下雨。溪草抽碧线，岭树翻白羽。

景色分浓淡，高低异寒暑。他日逢云林，烦将画图补。
丁香
陆龟蒙（唐代）

江上悠悠人不问，十年云外醉中身。
殷勤解却丁香结，纵放繁枝散诞春。
将赴东都上李相公
刘长川（唐代）

四海兵初偃，平津阁正开。谁知大炉下，还有不然灰。
读陶集爱其致意于菊者八因作八首·三曰菊为
方回（元代）

自性不随黄落去，始能为尔制颓龄。
涪翁具眼曾拈出，我为重吟换鬼听。
荷池追凉
白玉蟾（宋代）

清晓无人知此凉，岸巾植杖立银塘。
晴霞烧眼收将敛，荷叶生风绿水香。
谢观文赵尚书寄示集注老子
韩琦（宋代）

公今重释五千言，一法专求是要诠。天道生成忘万物，师人功要在群贤。

世尘甚扰吾何欲，谦柄常持彼任先。治国治身非异理，雨无心迹自安然。
相和歌辞。王昭君
骆宾王（唐代）

敛容辞豹尾，缄怨度龙鳞。金钿明汉月，玉箸染胡尘。

妆镜菱花暗，愁眉柳叶嚬。惟有清笳曲，时闻芳树春。
仙鹤楼
赵泽（宋代）

嘉陵天虹饮东海，西溪玉带萦南山。
诸峰四面罗髻鬟，周遭百里如一环。
炊烟万灶斜阳里，繁弦脆管东风起。
赠陈成季
饶节（宋代）

两公待我以国士，是时公亦同在门。今日江头看使节，令人泪湿汉江云。
书常理斋观察爱吟草
百龄（清代）

周道吟翩鵻，出车颂雨雪。怀哉三百篇，忠孝意已揭。

傥仅工文词，何以励臣节。常君东海英，巨手长鲸掣。

蚕丛辟吟草，作尹兴无辍。当其倒词源，浩浩江河决。

崚嶒笔锋迅，慷慨唾壶缺。政拙心自劳，道全身可灭。

不比从军诗，苦乐因人说。风雅有正声，庶以绍前哲。
法云寺
陆游（宋代）

勾践旧国古会稽，南山拥郭分东西，城门大路引绳直，西走百里皆平堤。
客行欲晓到梅市。
喔喔尚听城中鸡。
法云古寺临大泽，风皱百顷青玻璃。
迎来送往此其地，素壁时见前人题。
乖离会合浩莫计，历观名氏空含凄。
山僧惯见为客叹，荣悴从来如夜旦。
明年吾栖插天半，世事君须倚阑看。
冬日杂言五首
薛嵎（宋代）

鹤唳柴门月过墙，梅花如雪满林香。
风光直许闲人占，不耐闲人夜亦忙。
横浦十咏·贤女
刘黻（宋代）

山崦人家聚，路旁贤女祠。
不移初嫁志，宁殒及笄时。
古木有生意，清潭即旧知。
吾宗女犹尔，况复号男儿。
秋风
朱高炽（明代）

玉律转清商，金飚送晚凉。
轻飘梧叶坠，暗度桂花香。
月下生林籁，天边展雁行。
吹嘘禾黍熟，万顷似云黄。
满江红 其七
杨炎正（宋代）

踏碎九街月，乘醉出京华。半生湖海，谁念今日老还家。

独把瓦盆盛酒，自与渔樵分席，说伊政声佳。竹马望尘去，倦客亦随车。

听熏风，清晓角，韵梅花。人家十万，说尽炎热与咨嗟。

只恐棠阴未满，已有枫宸趣召，归路不容遮。回首江边柳，空著旧栖鸦。
甲子日雨
苏辙（宋代）

一冬无雪麦方病，细雨迎春岁有望。
愁见积阴连甲子，复令父老念耕桑。
瘦田未足终年计，浊酒谁供清旦尝。
赖有真人不饥渴，闭门却扫但焚香。
台城杂诗七首
曹勋（宋代）

卜筑城隅久罢休，数椽忽得水西头。
四围竹色缭寒碧，一径杉风留素秋。
门外水天分棐几，天边桂子入帘钩。
指踪尽得神仙客，更乞佳名为榜不。
山居杂咏 其四 葺茅
成鹫（清代）

诛茅补茅屋，乃在西峰西。但恐风雨至，不知云日低。

宽惟客膝坐，高仅与眉齐。何事居庵主，沿山辞蒺藜。
礼斗坛
黎民衷（明代）

永夜焚香侍碧坛，七星高曜紫霄端。徘徊似有真霞降，风露凄凄沆瀣寒。
赠翌上人
释鉴微（宋代）

京寺别来久，高斋近海隅。
引禅秋磬动，照像夜灯孤。
爱水开新沼，思山挂旧图。
他时如结社，许继远公无。
晓行
范成大（宋代）

篝灯驿吏唤人行，寥落星河向五更。
马上谁惊千里梦，石头冈下小车声。
云际寺前山顶却望幡竿、鹧鸪诸山二首
杨万里（宋代）

远近青山列尽屏，近山浓抹远山轻。
高屏已出低屏外，更有孤峰出一层。
池上
刘攽（宋代）

罢客棋仍在，留书卷未终。荷喧知过雨，萍聚见来风。
萤火
龚敩（明代）

化形腐草复何求，飞去飞来得自由。松径黑时青燐出，村塘密自火星流。

露华不湿辉辉夜，月色那欺点点秋。群聚沙囊光可烛，茅斋空费读书油。
于两大人冢旁作予生圹书示儿辈 其六
屈大均（明代）

子綦虽丧我，桑户尚为人。处顺从吾适，安时任此真。

漆园自知化，姑射且凝神。生圹经营早，依依为二亲。
梅花喜神谱·小蕊一十六枝
宋伯仁（宋代）

清波漾蛙子，古书形似之。
可惜书废久，时人无能知。
摸鱼儿·跨飞鸾
葛长庚（宋代）

跨飞鸾、醉吹瑶笛，蓬莱知在何处。薰风飘散荷花露。梦觉已非帝所，忘归路。谁知道、人间别有神仙侣。身游枢府。奈诏入玉楼，猛骑箕尾，四海忆霖雨。问王母。天上桃红几度。蕊宫今是谁主。明年甲子从头数，春入鬟云鬓雾。如今去。是处里、福田都著黄金布。庭前玉树。看子早生孙，孙还生子，岁岁彩衣舞。